U šumskom predjelu na području Drežnice u nedjelju ujutro karlovačka policija zatekla je grupu od 12 migranata, među kojima je i dvoje mrtvih.

Policijska uprava karlovačka kratko je priopćila da je u nedjelju u 8,10 sati, nakon dojave građanina, u šumskom predjelu na području Drežnice, zatekla grupu migranata.

"Prema prvim informacijama zatečeno je 12 osoba od kojih su dvije osobe pronađene mrtve", stoji u priopćenju.

Policija na mjestu događaja provodi očevid kako bi se razjasnile sve okolnosti smrtnog stradavanja dviju osoba.

Televizija N1 je javila da se neslužbeno doznaje kako su dvije osobe preminule nesretnim slučajem, ali detalji zasad nisu poznati.

U međuvremenu, iz policije su nove informacije, 'zbog složenosti očevida', najavili za ponedjeljak ujutro. Na konferenciji za medije u nedjelju poslijepodne službenica za odnose s javnošću PU karlovačke Senka Staroveški ponovila je ranije policijsko priopćenje, a pritom nije mogla izvijestiti ni o državljanstvu zatečenih migranata, jesu li to samo muškarci ili su s njima i žene i djeca, a rekla je tek da će se, zbog složenosti očevida, prve informacije za javnost moći dobiti tek u ponedjeljak ujutro. Isto tako, nije mogla odgovoriti je li u očevid, uz policiju, uključeno i državno odvjetništvo.

Kazala je samo da će se državno odvjetništvo uključiti u očevid ako se utvrdi nasilna smrt dvoje migranata.

Mjesto gdje je policija pronašla migrante nalazi se prilično južnije u odnosu na aktualnu ilegalnu rutu od državne granice s Bosnom i Hercegovinom koja vodi područjem uz Generalski Stol i uz Kupu odakle se migranti pokušavaju ilegalno prebaciti u Sloveniju.